bluuebunny/crossref_metadata_2025 huggingface dataset:
Οι επιπτώσεις της ποιότητας ζωής στη διαμόρφωση του κόστους αποκατάστασης της υγείας των τραυματιών μετά τη νοσηλεία σε ΜΕΘ
Authors: Στεργιάννης Παντελεήμων
Published: August 2021

Εισαγωγή: Τα τροχαία ατυχήματα αποτελούν εθνικό και κοινωνικό πρόβλημα που χρειάζεται άμεση αντιμετώπιση. Λόγω του ατυχήματος επηρεάζονται τομείς της καθημερινότητας του τραυματία, όπως η σωματική του λειτουργία και η ψυχική του υγεία, με αποτέλεσμα να μεταβάλλεται και η ποιότητα της ζωής του. Σκοπός: Σκοπός της παρούσης μελέτης ήταν να εκτιμηθεί η μεταβολή της ποιότητας ζωής και του κόστους αποκατάστασης των τραυματιών από τροχαία ατυχήματα μετά την έξοδό τους από το νοσοκομείο. Μελετήθηκε πώς μεταβάλλεται η ποιότητα ζωής των ασθενών κατά τη διάρκεια 2 ετών μετά την έξοδο από το νοσοκομείο και πως αυτή η μεταβολή επηρεάζει τη διαμόρφωση του κόστους αποκατάστασης. Υλικό-Μέθοδος: Η αξιολόγηση της κατάστασης υγείας των ασθενών έγινε με το ερωτηματολόγιο EQ-5D, το οποίο αποτελεί ένα γενικό και αξιόπιστο εργαλείο μέτρησης της ποιότητας ζωής. Οι ασθενείς ή οι φροντιστές τους κλήθηκαν να απαντήσουν στο ερωτηματολόγιο EQ-5D σε 6, 12 ,18 και 24 μήνες μετά την έξοδό τους από το νοσοκομείο, ενώ για τον υπολογισμό του κόστους αποκατάστασης, σε κάθε στιγμή μέτρησης, αθροίστηκαν μεταβλητές άμεσου ή έμμεσου κόστους. Αποτελέσματα: Ο μελετώμενος πληθυσμός αποτελείτο από 85 ασθενείς με μέση ηλικία 38.8±18.1 έτη. Το 80% (n=68) είναι άντρες και το 20% (n=17) γυναίκες. Το 67.1% (n=57) ήταν εργαζόμενοι, ενώ το 33% (n=28) είχαν μηνιαίο οικογενειακό εισόδημα >1500 ευρώ. Το 25.9% (n=22) είχαν λάβει ανώτερη μόρφωση, ενώ το 87.1% (n=74) συμβίωναν με άλλους στο σπίτι. Η ηλικία, η οικογενειακή κατάσταση, η συμβίωση με άλλα άτομα στο σπίτι, το μηνιαίο οικογενειακό εισόδημα και η ύπαρξη κρανιοεγκεφαλικής κάκωσης, αποτελούν παράγοντες που επηρεάζουν την ποιότητα ζωής των τραυματιών, μετά την έξοδό τους από το νοσοκομείο. Το αυξημένο μηνιαίο οικογενειακό εισόδημα και η απουσία κρανιοεγκεφαλικής κάκωσης σχετίζονταν με αύξηση του δείκτη EQ VAS. Η συχνότητα των σοβαρών προβλημάτων κινητικότητας, αυτοεξυπηρέτησης, καθημερινών δραστηριοτήτων, πόνου/δυσφορίας και άγχους/κατάθλιψης μειωνόταν με το πέρασμα του χρόνου. Το κόστος αποκατάστασης ήταν αρχικά υψηλό, αλλά μειωνόταν όσο περνούσε ο χρόνος με τη μεγαλύτερη μείωση να καταγράφεται στους άνδρες. Η οικογενειακή κατάσταση, η ύπαρξη παιδιών, το μηνιαίο οικογενειακό εισόδημα, η ύπαρξη κρανιοεγκεφαλικής κάκωσης και ο δείκτης EQ VAS αποτελούν παράγοντες που επηρεάζουν το κόστος αποκατάστασης. Συμπεράσματα: Με το πέρασμα του χρόνου, έως και 2 χρόνια μετά την έξοδο από το νοσοκομείο, η ποιότητα ζωής των τραυματιών βελτιώνεται συνεχώς, υπολείπεται όμως σαφώς σε σχέση με το επίπεδο πριν το ατύχημα. Το κόστος που απαιτείται για την αποκατάσταση των τραυματιών είναι υψηλό, αλλά μειώνεται αισθητά με το πέρασμα του χρόνου.
Ο ήρωας
Authors: Παπαδοπούλου Αγνή
Published: August 2021

Η παρούσα διατριβή αποδεικνύει ότι ενώ για τα μοντερνιστικά δεδομένα η τέχνη διοχέτευε την οπτικοποίηση στον ήρωα και έθετε κανόνες στα media, από τα τέλη του 20ού αιώνα και μέχρι σήμερα, τα media εξοπλίζουν με οπτικό υλικό την ενσαρκωμένη δεοντολογία συμπεριφοράς, ώστε ο νέος «ήρωας» να τροφοδοτεί την τέχνη και να την υπεραπλουστεύει με έναν αφοπλιστικό τρόπο, καθώς αυτή έχει χάσει όλο και περισσότερο τα ερείσματα της προς τη ρεαλιστική πραγματικότητα και την παρατήρηση της φύσης. Η οπτικοποίηση του ήρωα μέχρι και τη μοντερνική εποχή ενδύεται τα αντιλημματικά της δάνεια από την ανάλογη ζωγραφική (π.χ. ρομαντικός ήρωας - ρομαντική τέχνη), όπου οι φόρμες καλούνται να υπηρετήσουν την αφήγηση. Κατά αντίθεση, η οπτικοποίηση του ήρωα κατά την Εποχή των Εικόνων (από τα μέσα του 20ού αιώνα και μετά) αντλεί το αντιλημματικό της υλικό από προσομοιώσεις και τεχνικές λύσεις των trivial εικόνων. Δεν υπηρετεί μια συγκεκριμένη αφήγηση, αλλά στοχεύει σε μία πολύσημη συμβολοποιία, με βασική επιδίωξη την ομογενοποίηση των ανθρωπολογικών και κοινωνιολογικών δεδομένων πολλών και ετερογενών αντιληπτόρων, σε τελική ανάλυση δηλαδή, επιχειρείται η ομογενοποίηση του προεννοιακού network όλων όσων καλούνται να χρησιμοποιούν ένα κοινό καταναλωτικό know how & know that. Υπό αυτές τις συνθήκες ο «μοντερνικός» ήρωας αποτελούσε κλειδί μετάβασης από θεσμοποιήσεις σε θεσμοθετήσεις και από dominant equilibria σε normative equilibria. Κατά αντίθεση ο «μεταμοντερνικός» ή «μαζικός» ήρωας αποτελεί παράγοντα μετάβασης από θεσμοθετήσεις σε θεσμοποιημένη κατάργησή τους και από normative equilibria κατευθείαν σε ανατροπή των dominant data. Έχουμε δηλαδή ριζική αλλαγή του υποβάθρου της κοινωνικής αρένας, επειδή έχει πάψει η αντικειμενιστική αναφορά προς τα παρατηρησιακά αμετάβλητα στοιχεία της ρεαλιστικής πραγματικότητας, άρα και των ρεαλιστικών κοινωνικών ρόλων, της τιμωρίας, της οριστικότητας του θανάτου και εν γένει αυτού που μέχρι τώρα ονομάζαμε αληθές σκληρού πρόσημου.
Saving for retirement under uncertain quality of institutions
Authors: Τσόκα Αγαθούλα
Published: August 2021

Χρησιμοποιώντας ένα υπόδειγμα επικαλυπτόμενων γενεών δύο περιόδων, εξετάζω την επίδραση διάφορων θεσμικών και άλλων μεταβλητών, όπως η διαφθορά, η κυβερνητική σταθερότητα, ο λόγος χρέος/ΑΕΠ, κ.ά., στην πιθανότητα το σύστημα κοινωνικής ασφάλισης να χορηγήσει συντάξεις, και ως εκ τούτου την επίδραση αυτών των μεταβλητών στη σχέση ανάμεσα στις εισφορές κοινωνικής ασφάλισης και την αποταμίευση του νοικοκυριού. Εξ όσων γνωρίζω, οι επιδράσεις αυτές δεν έχουν μελετηθεί στη βιβλιογραφία. Για την εξέταση του θέματος, εξάγω θεωρητικά μια μη γραμμική εξίσωση Euler για την αποταμίευση του νοικοκυριού υπό το διανεμητικό σύστημα κοινωνικής ασφάλισης. Χρησιμοποιώντας ετήσια στοιχεία από δύο ομάδες των 11 και 25 χωρών, εκτιμώ αυτή την εξίσωση με τη Γενικευμένη Μέθοδο των Ροπών και τη μη γραμμική Μέθοδο των Ελαχίστων Τετραγώνων. Επιπλέον, γραμμικοποιώ την εξίσωση Euler και την εκτιμώ με τη Γενικευμένη Μέθοδο των Ροπών. Τα αποτελέσματα που προκύπτουν από τις δύο μεθόδους δεν διαφέρουν σημαντικά. Τα πρόσημα των εκτιμημένων παραμέτρων είναι συμβατά με τις υποθέσεις του θεωρητικού υποδείγματος. Επίσης, τα αποτελέσματα είναι αρκετά ανθεκτικά σε σημαντικές αλλαγές στο δείγμα, δηλαδή, από την ομάδα των 11 χωρών σε αυτή των 25 χωρών. Από την οικονομετρική ανάλυση προκύπτει ότι οι εισφορές κοινωνικής ασφάλισης προκαλούν μείωση στην αποταμίευση του νοικοκυριού. Επιπλέον, όσο υψηλότερο το επίπεδο διαφθοράς ή ο λόγος χρέος/ΑΕΠ τόσο μικρότερη η πιθανότητα το διανεμητικό σύστημα να χορηγήσει συντάξεις, και έτσι τόσο μικρότερη η μείωση στην αποταμίευση του νοικοκυριού που προκαλείται από μία αύξηση των εισφορών κοινωνικής ασφάλισης. Περαιτέρω, εφαρμόζω διαμέτρηση έτσι ώστε τα χαρακτηριστικά του υποδείγματος να ταιριάζουν σε κάποια χαρακτηριστικά της οικονομίας των ΗΠΑ υπό το διανεμητικό σύστημα και της οικονομίας του Μεξικού υπό το κεφαλαιοποιητικό σύστημα. Τα αποτελέσματα υποδηλώνουν ότι το διανεμητικό σύστημα προκαλεί μείωση στις τιμές ισορροπίας σταθερής κατάστασης της αποταμίευσης, του κεφαλαίου, και του πραγματικού μισθού, και αύξηση στην τιμή ισορροπίας σταθερής κατάστασης του πραγματικού επιτοκίου, ενώ το κεφαλαιοποιητικό σύστημα προκαλεί μείωση στην τιμή ισορροπίας σταθερής κατάστασης της αποταμίευσης με αντιστάθμιση ένα-προς-ένα και δεν ασκεί επίδραση στις τιμές ισορροπίας σταθερής κατάστασης των άλλων μεταβλητών. Η μετάβαση από το διανεμητικό σύστημα στο κεφαλαιοποιητικό σύστημα έχει τις ίδιες επιδράσεις στις μεταβλητές αυτές, εκτός από την αποταμίευση, όπως θα είχε η κατάργηση του διανεμητικού συστήματος χωρίς να αντικατασταθεί.
Μελέτη της διασποράς της κτηνιατρικής φαρμακευτικής ουσίας επρινομεκτίνης (Epinomectin B1a) στο περιβάλλον
Authors: Λίτσκας Βασίλειος
Published: August 2021

Ελάχιστα δεδομένα υπάρχουν για την τύχη της επρινομεκτίνης (ΕΠΜ) στο περιβάλλον. Οι στόχοι της έρευνας ήταν η ανάπτυξη αναλυτικής μεθόδου για τον ποσοτικό προσδιορισμό της ΕΠΜ στο έδαφος, στην κοπριά των βοοειδών και στο νερό και η μελέτη της διασποράς της ΕΠΜ στο περιβάλλον. Για τον αναλυτικό προσδιορισμό της ΕΠΜ χρησιμοποιήθηκε η υγρή χρωματογραφία υψηλής πίεσης με ανιχνευτή φθορισμού. Τα όρια ανίχνευσης της ΕΠΜ στο έδαφος, στην κοπριά και στο νερό ήταν της τάξης των ppb και η ανάκτηση >85% στα υλικά αυτά. Για τη μελέτη της διασποράς της ΕΠΜ στο περιβάλλον χρησιμοποιήθηκαν οι οδηγίες της ΕΜΕΑ. Οι συντελεστές κατανομής της ΕΠΜ Kdads και Kddes που προέκυψαν από την εφαρμογή του πρωτοκόλλου OECD 106 για τρεις τύπους εδαφών παρουσίασαν εύρος τιμών 7,7 - 26,9 L/kg και 31 - 129,1 L/kg, αντίστοιχα. Το πρωτόκολλο OECD 312 εφαρμόστηκε για τη μελέτη της μετακίνησης της ΕΠΜ σε εδαφικές στήλες. H ΕΠΜ δεν εντοπίστηκε στο έκπλυμα, μετά από εφαρμογή ακραίας ποσότητας άρδευσης. Ποσοστό 13,8 - 18 % (11,2-16,9 μg/kg ξ.β.) των 10 μg της ΕΠΜ, τα οποία προστέθηκαν στην αρχή του πειράματος, παρέμειναν στην εδαφική στρώση 0–1 cm, ενώ 53,3 - 73% της ΕΠΜ (12,9 - 18,2 μg/kg ξ.β.) συγκεντρώθηκε στη στρώση 1–5 cm και στα τρία εδάφη που χρησιμοποιήθηκαν στον πειραματισμό. Όπως προέκυψε από τα αποτελέσματα του πειραματισμού με το πρωτόκολλο OECD 307, η ΕΠΜ είναι εξαιρετικά ανθεκτική στη διάσπαση όταν οι συνθήκες στο έδαφος είναι αναερόβιες (DT50>600 ημέρες). Επίσης, είναι ανθεκτική στη διάσπαση υπό αερόβιες συνθήκες (DT50>50 ημέρες, 21 οC). Η μείωση της συγκέντρωσης της ΕΠΜ υπό αερόβιες συνθήκες στα τρία εδάφη που χρησιμοποιήθηκαν περιγράφεται ικανοποιητικά από το μοντέλο της κινητικής πρώτης τάξης (SFO), μετά από προσαρμογή των δεδομένων μας σε αυτό, ενώ αντίθετα το μοντέλο Hokey-stick (HS) περιγράφει ικανοποιητικά τη μείωση της συγκέντρωσης στα ίδια εδάφη, υπό αναερόβιες συνθήκες. Η ΕΠΜ είναι επίσης εξαιρετικά ανθεκτική στη διάσπαση στην κοπριά (DT50 1 έτος), υπό αναερόβιες συνθήκες, που περιγράφεται ικανοποιητικά από το μοντέλο Gustafson-Holden (FOMC), μετά από την προσαρμογή των αποτελεσμάτων μας σε αυτό. Οι προβλεπόμενες, με βάση τις οδηγίες της ΕΜΕΑ, συγκεντρώσεις της ΕΠΜ κυμαίνονται από 1,4 έως 2,91 μg EΠM/kg ξηρού εδάφους, ανάλογα με την ηλικία των βοοειδών, την παραγωγική τους κατεύθυνση και τη μέθοδο εκτροφής. Οι αντίστοιχες συγκεντρώσεις στα επιφανειακά και τα υπόγεια νερά κυμαίνονται από 3 - 520 ng ΕΠΜ/L (ppt). Σύμφωνα με τις τιμές αυτές προκύπτει ανεπίτρεπτος κίνδυνος για τα είδη Daphnia στην περίπτωση όπου τα ζώα εκτρέφονται εκτατικά. Παρόλα αυτά, είναι δύσκολο να εξαχθούν συμπεράσματα ως προς περιβαλλοντικές επιπτώσεις της ΕΠΜ λόγω της έλλειψης δεδομένων για την οικοτοξικότητά της. Με βάση τα αποτελέσματα αυτά ο κίνδυνος για το περιβάλλον, από τη χρήση της ΕΠΜ ως παρασιτοκτόνου στα βοοειδή, είναι αρκετά σοβαρός.
Η κατοχύρωση της ελευθερίας του έντυπου και ηλεκτρονικού τύπου στην Ελληνική συνταγματική έννομη τάξη
Authors: Καζαντζής Χρήστος
Published: August 2021

Στο πρώτο κεφάλαιο αναλύεται ειδικότερα η κατοχύρωση της ελευθερίας των μέσων μαζικής ενημέρωσης σε διεθνές επίπεδο (Ευρωπαϊκή Σύμβαση Ανθρωπίνων Δικαιωμάτων ΕΣΔΑ), σε ευρωπαϊκό επίπεδο και τέλος σε εθνικό επίπεδο. Στη συνέχεια γίνεται αναφορά στο θέμα της συγκέντρωσης των μέσων μαζικής ενημέρωσης (Μ.Μ.Ε.) και ειδικότερα στις θεσμικές επιλογές του Έλληνα νομοθέτη. Ακολουθεί ανάλυση των ρυθμίσεων για την ραδιοτηλεόραση και τη συγκέντρωση των ΜΜΕ στα κράτη μέλη της ΕΕ. Στο δεύτερο κεφάλαιο της παρούσας εξετάζεται εκτενέστερα η περίπτωση του «βασικού μετόχου» και στο τρίτο κεφάλαιο γίνονται ειδικότερες Συμπερασματικές αναλύσεις και παρατηρήσεις της διατριβής όπως αυτές εξέρχονται από την προηγούμενη συγκριτική μελέτη. Καταγράφεται η αυτούσια ρύθμιση των δύο αντιτιθέμενων αγαθών της ελευθερίας του τύπου από τη μία και της ελευθερίας των συμβάσεων από την άλλη ως μέρος της ελεύθερης ανάπτυξης της προσωπικότητας.Το φαινόμενο το εξετάζω πρωτίστως μέσα από το ελληνικό Σύνταγμα και την αντίστοιχη νομοθεσία, αλλά επιχειρώ να συνδέσω τις ελληνικές ρυθμίσεις με αυτές του ευρωπαϊκού-κοινοτικού δικαίου. Μέρος της μελέτης αφιερώνεται, επίσης, στη σύγκριση με άλλες συνταγματικές τάξεις χωρών της ΕΕ.Εφαλτήριο της μελέτης μου ήταν το αναντίρρητο γεγονός ότι η ελευθερία του τύπου, έντυπου και ηλεκτρονικού, συνδέεται απολύτως με την ιδιότητα και τις εν γένει επαγγελματικές δραστηριότητες των ιδιοκτητών των ΜΜΕ. Και αυτό οφείλεται στην τεράστια επιρροή, που ασκούν τα ΜΜΕ στο δημόσιο χώρο, άρα και στα μέλη του εκλογικού σώματος, τους οποίους θέλουν να επηρεάζουν τα πολιτικά κόμματα και η κυβερνητική εξουσία. Αφορμή για να γίνει αντιληπτό το πρόβλημα δόθηκε με το λεγόμενο «βασικό μέτοχο». Δηλαδή τη θέσπιση στο Σύνταγμά μας, το 2001 (άρθρο 14 παρ.9), απόλυτου ασυμβιβάστου μεταξύ του ιδιοκτήτη Μέσου Μαζικής Ενημέρωσης, και αυτού που δραστηριοποιείται στον τομέα των δημοσίων έργων.
Η διδασκαλία του παραμυθιού σε πολυπολιτισμικές τάξεις του δημοτικού σχολείου
Authors: Μπρις Αικατερίνη-Αναστασία
Published: August 2021

Με την παρούσα μελέτη ερευνάται η επίδραση διδακτικών προσεγγίσεων του παραμυθιού σε πολυπολιτισμικές τάξεις ενός δημοσίου δημοτικού σχολείου, που βρίσκεται σε μη ευνοημένη περιοχή της Αττικής. Η επίδραση της διδασκαλίας του παραμυθιού εξετάζεται όσον αφορά την κοινωνική συμπεριφορά και τη γλωσσική εξέλιξη του δείγματος. Για την μελέτη των παραπάνω ερευνητικών αντικειμένων πραγματοποιήθηκε έρευνα η οποία περιλάμβανε διδακτικές προσεγγίσεις με βάση το παραμύθι σε τυχαίο δείγμα μαθητών όλων των τάξεων. Πριν και μετά το πέρας των διδακτικών προσεγγίσεων τα υποκείμενα υποβλήθηκαν στα ακόλουθα ερευνητικά εργαλεία: συνέντευξη, γλωσσικό τεστ. Η στατιστικώς σημαντική διαφοροποίηση που παρατηρήθηκε στις απαντήσεις των υποκείμενων ήταν ενδεικτική της επίδρασης της ερευνητικής παρέμβασης στη συμπεριφορά και στην επίδοση των μαθητών.
Θεωρία Ramsey και εφαρμογές στη θεωρία χώρων Banach
Authors: Τύρος Κωνσταντίνος
Published: August 2021

Η παρούσα διδακτορική διατριβή εκπονήθηκε κατά τη διάρκεια των ετών 2007-2010 και εντάσσεται στα πλαίσια της θεωρίας Ramsey και της θεωρίας χώρων Banach. Το περιεχόμενο της χωρίζεται σε δύο μέρη.Το πρώτο μέρος φέρει τον τίτλο «Τα spreading models στη θεωρία χώρων Banach». Εδώ ορίζονται τα spreading models υψηλότερης τάξης. Πρώτα ορίζονται οι F-ακολουθίες, όπου F μια regular thin οικογένεια, και οι πλεγματικές οικογένειες, μια έννοια με καθαρά συνδυαστικό χαρακτήρα. Αυτά είναι τα βασικά χαρακτηριστικά του ορισμού των F-spreading models. Η απόδειξη της ύπαρξης τους στηρίζεται στις Ramsey ιδιότητες των πλεγματικών οικογενειών. Η περαιτέρω μελέτη των πλεγματικών οικογενειών προσφέρει τη δυνατότητα ανεξαρτητοποίησης των F-spreading models από την regular thin οικογένεια F και περιορίζεται η εξάρτηση μόνο στη τάξη της F, που είναι ένας αριθμήσιμος διατακτικός αριθμός. Με τον τρόπο αυτό οδηγούμαστε στον ορισμό των ξ-spreading models, όπου ξ αριθμήσιμος διατακτικός αριθμός. Έπειτα γίνεται εκτενής μελέτη των ιδιοτήτων των spreading models υψηλότερης τάξης και γενικεύονται αποτελέσματα γνωστά για την περίπτωση των κλασικών spreading models. Το πρώτο μέρος κλείνει με μια σειρά παραδειγμάτων, σκοπός, των οποίων είναι να απαντηθούν διάφορα ερωτήματα που προκύπτουν από την σχετική θεωρία και να σκιαγραφηθούν τα όρια της.Το δεύτερο μέρος φέρει τον τίτλο «Μια διακριτή προσέγγιση του παιχνιδιού του W.T. Gowers». Εδώ δίνεται μια εναλλακτική απόδειξη του θεωρήματος του W.T. Gowers, που έχει σαν συνέπεια τη περίφημη διχοτομία του. Η απόδειξη που περιέχεται στο κείμενο αυτό κινείται στις γραμμές της αρχικής απόδειξης του W.T. Gowers αλλά είναι προσανατολισμένη να απομονώσει τα επιχειρήματα συνδυαστικής φύσης που παίρνουν μέρος σε αυτή και να χρησιμοποιήσει τις προσεγγίσεις στο πολύ τέλος, ακριβώς δηλαδή τη στιγμή που είναι πραγματικά αναγκαίες. Για το λόγο αυτό ορίζεται το διακριτό παιχνίδι του Gowers που πραγματοποιείται μέσα σε ένα αριθμήσιμο δίκτυο ενός χώρου Banach και το οποίο ικανοποιεί κάποιες ιδιότητες. Σε αυτό πλαίσιο αποδεικνύεται ένα διακριτό ανάλογο του θεωρήματος του Gowers. Τόσο στο αποτέλεσμα όσο και στην αποδεικτική διαδικασία δε συμμετέχουν καθόλου οι δ-προσεγγίσεις. Με την κατασκευή ενός κατάλληλου δικτύου, που ικανοποιεί επιπλέον μια ιδιότητα που έχει να κάνει με δ-προσεγγίσεις, είμαστε σε θέση να δείξουμε το θεώρημα του Gowers.
Μετεξέλιξη της κοινωνικής ασφάλισης στην Ελλάδα
Authors: Βογιατζής Ιωάννης
Published: August 2021

This thesis was designed in order to examine the measure of employment reduction in the general government by at least 150,000, in the period 2012 – 2016. The aim of this thesis is to detect and assess the effects of this measure on the civil servants pension body property, on the public finance, in the medium term, as well as on the existence and survival of social security in an environment of economic recession, in Greece. The examination of the measure was based on an actuarial study which is totally based on the laws and state official data, with the calculation date of 12/2012. For its needs, a new data archive was created, with approximately 120,000 civil servants, from the process of two different databases, as well as the proper case study. The Swiss EVK 2000 actuarial tables were used, according to the effective provisions on civil servants’ pension, in relation to the detailed charter of civil servants on active service on 2.11.2012, and 3.8% technical interest rate, based on the expected returns of the reserves. For the calculation, the Projected Unit Credit Method (PUC) was selected and used, also known as accrued benefits method. According to the Projected Unit Credit Method, the current salary of the insured person is projected on his/her retirement date. In order to examine the relationship of the civil servant policy and the development, the 2.35 fiscal multiplier was used, and the percentage of the general government income as a GDP percentage was considered 44.7%, according to the European Commission, for 2012. Based on the aforementioned admissions, the result of the actuarial study proved that the effects of the employment reduction in the general government are mainly detected on the GDP – public income, the unemployment – dismissals, and the Social Security. More specifically, the measure directly endangers the sustainability of the Social Security Organizations, due to the particularly large decrease in their income from insurance contributions, and due to the 1.1% increase of the unemployment rate, which results in a decrease in the expenditures of the State Budget. The financial result is that it decreases the public expenditures by 6,337.6 m. €, but it burdens the GDP with an amount of approximately -13,619.2 m. €. This result can also be translated into a significant decrease in the direct income of the State, without calculating any other effects, for example on health, unemployment etc. The final financial result of the measure as public income is approximately 249.8 m. €, which cannot compensate the socio-economic cost of unemployment/dismissal in a recession and unemployment environment, while, at the same time, the sustainability of the Social Security Organizations is endangered. The study proves that the measure is applied without the necessary planning for the expected result on the GDP, the public income, the unemployment through dismissals, and the Social Security. In addition, these measures are in direct contrast to the IMF and OECD proposals on economy and pensions
Η ποίηση ως δημιουργική γραφή στην δευτεροβάθμια εκπαίδευση
Authors: Συμεωνάκη Αλίκη
Published: August 2021

Το θέμα της διατριβής «Η Ποίηση ως Δημιουργική Γραφή στην Δευτεροβάθμια Εκπαίδευση» παρουσιάζει τρεις επιμέρους άξονες που συνθέτουν μια ενιαία επιστημονική αναζήτηση: η Ποίηση, η Δημιουργική Γραφή και η θεσμοθετημένη δημόσια ελληνική Δευτεροβάθμια Εκπαίδευση. Εκτεταμένη χρονικά στο πλαίσιο τεσσάρων ετών η έρευνα αναζητά το διδακτόν της ποιητικής τέχνης σε μαθητές, παρουσιάζει μια εξελικτική διαδικασία μέσα από επινοημένες ή προσαρμοσμένες στην ελληνική λογοτεχνία ασκήσεις γραφής, και εκθέτει τα αποτελέσματα, τα οποία δεν είναι άλλα από τα ίδια τα μαθητικά κείμενα. Παράλληλα, κατατίθεται μια νέα διδακτική προσέγγιση για το αντικείμενο της Λογοτεχνίας, προσφέροντας ευρήματα στην μελέτη της ανθρώπινης δημιουργικότητας και της εν δυνάμει ποιητικής ικανότητας των νέων, και δια τούτου ισχυρές εν τέλει ενδείξεις για το διδακτόν της ποιητικής τέχνης στο πλαίσιο της δευτεροβάθμιας εκπαίδευσης. Συγκεκριμένα, η θεωρητική θεμελίωση εδράζεται στην παρουσίαση της διεθνούς συνομιλίας στον τομέα της δημιουργικότητας και της δημιουργικής γραφής, ειδικεύοντας στην δημιουργική γραφή ποιητικού κειμένου στο πλαίσιο της εκπαίδευσης. Στη συνέχεια αναπτύσσει τις γενικές αρχές της μεθοδολογίας, που είναι κατά κύριο λόγο αριστοτελική, και περνά στις ειδικές μεθοδολογικές παραμέτρους που όρισαν την πορεία της έρευνας. Η έρευνα προτείνει την αναγωγή όλων των στοιχείων του ποιητικού λόγου και των επιμέρους ποιητικών ειδών σε τρεις μεγάλες ενότητες: 1) κατανόηση δομικών στοιχείων και υιοθέτηση τεχνικών του ποιητικού λόγου, 2) προσαρμογή σε κλειστές φόρμες και ήχους και 3) ανάπτυξη περιεχομένου σε ποιητικό λόγο. Στο πλαίσιο της έρευνας κατατίθενται 3000 μαθητικά κείμενα. Ορισμένα εξ αυτών παρουσιάζονται στην οικεία ενότητα ως παράδειγμα, το σύνολο όμως ακολουθεί στον δεύτερο τόμο της εργασίας (Παράρτημα). Η αξιολόγηση των ευρημάτων καταδεικνύει την ικανότητα των νέων στο στιχουργείν, την καταλληλότητα της δημιουργικής γραφής ως βασικού μεθοδολογικού εργαλείου στην διδασκαλία της ποιητικής τέχνης, την ενθάρρυνση της δημιουργικότητας στην εκπαιδευτική βαθμίδα του Λυκείου και την δυνατότητα να αποτελέσει η δημιουργική γραφή βασικό εργαλείο διδασκαλίας της Λογοτεχνίας.
Ασυμπτωματικές μέθοδοι και τεχνικές υψηλών συχνοτήτων για τον υπολογισμό Η-Μ σκέδασης με χρήση τροποποιημένης μεθόδου στάσιμης φάσης
Authors: Μοσχοβίτης Χαράλαμπος
Published: August 2021

Αντικείμενο της διατριβής αποτελεί η μελέτη και πλήρης περιγραφή πρωτότυπων μεθόδων υψηλών συχνοτήτων για τον αναλυτικό υπολογισμό του σκεδαζόμενου Η/Μ πεδίου από έναν σκεδαστή πεπερασμένων διαστάσεων. Αρχικά ορίστηκε πλήρως και υλοποιήθηκε μία τροποποιημένη ασυμπτωτική τεχνική, με την βοήθεια της θεωρίας Φυσικής Οπτικής (Physical Optics - PO) και την θεώρηση πρόσπτωσης επίπεδου κύματος από την πηγή διέγερσης (Plane Wave - PW) στον μεταλλικό σκεδαστή (Perfect Electric Conductor - PEC), βασισμένη εξ' ολοκλήρου στη μέθοδο Στάσιμης Φάσης (Stationary Phase Method - SPM). Τα πολύ ενθαρρυντικά αποτελέσματα της SPM για τον συγκεκριμένο αναλυτικό ηλεκτρομαγνητικό υπολογισμό έδωσαν το έναυσμα για την ενσωμάτωση προσεγγίσεων ανώτερης τάξης με συναρτήσεις (Fresnel - F) και τον ορισμό μίας δεύτερης πρωτότυπης ηλεκτρομαγνητικής μεθόδου, ξεκινώντας ξανά από υποθέσεις PO και PW σε PEC, τεχνική η οποία ονομάζεται SPM-F. Η σύγκριση των δύο πρωτότυπων μεθόδων της παρούσας διατριβής με αντίστοιχες άλλων αριθμητικών τεχνικών όπως για παράδειγμα την αριθμητική ολοκλήρωση ή με μεθοδολογίες που βασίζονται στην ακριβή λύση της μεθόδου ροπών - ΜοΜ, δίνει πολύ καλά αποτελέσματα σε σχετικά πάρα πολύ μικρούς χρόνους εκτέλεσης. Η χρησιμότητα των δύο πρωτότυπων μεθόδων της διατριβής έγκειται στην εύκολη ενσωμάτωσή τους σε πρόγραμμα προσομοίωσης ραδιοκάλυψης για τυπικά μικροκυψελωτά περιβάλλοντα εξωτερικών χώρων. Τα αντίστοιχα οφέλη ως προς τον χρόνο εκτέλεσης και την υπολογιστική ακρίβεια των τελικώς παραγόμενων αποτελεσμάτων είναι πολλαπλά. Η καινοτομία της διατριβής αφορά τον πλήρη ορισμό των δύο πρωτότυπων ασυμπτωτικών μεθόδων υψηλών συχνοτήτων για τον υπολογισμό Η/Μ σκέδασης και την ενσωμάτωσή τους με αντίστοιχη υπολογιστική εφαρμογή που αναπτύχθηκε στο περιβάλλον MATLAB στο πρόγραμμα ραδιοκάλυψης MicroRaCoP.
Συμβολή στη μελέτη της αντοχής μηχανολογικών κατασκευών από σύγχρονα πολύστρωτα υλικά
Authors: Μπικάκης Γεώργιος
Published: August 2021

H διατριβή εστιάζεται στη μελέτη της αντοχής του ινώδους-μεταλλικού πολύστρωτου (FML) υλικού GLARE σε κρούση, η οποία παίζει σπουδαίο ρόλο στην ασφάλεια των αεροπορικών κατασκευών.Αρχικά επιλύεται το πρόβλημα της απόκρισης κυκλικών πλακών GLARE υπό την επιβολή διείσδυσης, αναλυτικά με χρήση της μεθόδου Ritz και αριθμητικά με πεπερασμένα στοιχεία. Στη συνέχεια προτείνεται μεθοδολογία για την ελαχιστοποίηση του βάρους κυκλικών πλακών GLARE οι οποίες υποβάλλονται σε διείσδυση με χρήση γραμμικού προγραμματισμού.Ακολούθως, αντιμετωπίζεται το πρόβλημα της αποφόρτισης κυκλικών πλακών GLARE οι οποίες έχουν υποβληθεί σε διείσδυση, αναλυτικά και αριθμητικά με πεπερασμένα στοιχεία. Επίσης, υπολογίζεται η μόνιμη παραμόρφωση κυκλικών πλακών GLARE κατόπιν κρούσης χαμηλής ταχύτητας, αριθμητικά με πεπερασμένα στοιχεία και αναλυτικά.Τέλος, δίνεται αριθμητική λύση του προβλήματος της δυναμικής απόκρισης κυκλικών πλακών GLARE λόγω κρούσης χαμηλής ταχύτητας, αφού προηγουμένως καταστρώνονται οι διαφορικές εξισώσεις κίνησης που αναπαριστούν το φαινόμενο της κρούσης. Τα προβλήματα αυτά δεν έχουν αντιμετωπισθεί ξανά στην τρέχουσα διεθνή βιβλιογραφία.Τα μοντέλα που αναπτύχθηκαν εφαρμόζονται για τον υπολογισμό της απόκρισης πλακών GLARE. Τα αποτελέσματα συγκρίνονται μεταξύ τους και με αντίστοιχα πειραματικά δεδομένα. Προκύπτει καλή συμφωνία μεταξύ των αναλυτικών, των αριθμητικών και των πειραματικών τιμών που τεκμηριώνει την επάρκεια των θεωρητικών μοντέλων.Τα μοντέλα αναμένεται να προβλέπουν επαρκώς την απόκριση λεπτών πλακών που υποβάλλονται στις ίδιες καταπονήσεις, με δομή αποτελούμενη από παρόμοια πρωτοποριακά υβριδικά συστήματα υλικών.Μέχρι σήμερα, στο πλαίσιο της διατριβής έχουν γίνει εννέα επιστημονικές δημοσιεύσεις.
Ο καπνός στην περιοχή της Ξάνθης (1950-1974)
Authors: Κωνσταντινίδης Νικόλαος
Published: August 2021

This thesis titled “Tobacco in the Xanthi region (1950-1974). A contemporary folkloristic point of view” refers to the Tobacco variety known worldwide as Basma, which used to be produced in the area of the Thracian town of Xanthi. The paper consists of a preface, an introduction, six chapters, conclusions, a summary in English, source references, as well as an appendix of tables, maps, documents and plates. In the first chapter, historic facts of Xanthi and Thrace are related to tobacco events, while oral narrations and local particularities are combined with historic evidence, in order to reveal the daily life of each era. In the second chapter, the natural and social environment of the Xanthi region is presented, in an attempt to search the influences of the Basma Tobacco in humanmade structures of rural and urban space. In the third chapter, a thorough analysis of local society and social formations shows that Basma Tobacco ruled over almost all aspects of social life. In the fourth chapter, Basma Tobacco is presented as a plant and as a product, showing that there exists around it a wide social network, the famous “Tobacco World”, as it is named in Greek; meanwhile folkloristic phenomena are traced down and interpreted according to their connection to Basma Tobacco. In the fifth chapter, an in-depth statistic research shows that tobacco was one of the main products in the national and local economy, which boosted trade exports and inflows in foreign currency. In the sixth chapter, tobacco in general appears as a goal of government politics, as an object of law, as a means in fiscal planning, as well as an important part in local election procedures. In brief, Basma Tobacco in the Xanthi area has been proved to be a complex social and folkloristic phenomenon, which takes part in almost all aspects of social life, while being blended within the social web in a way so as to interact mutually.
Σύζευξη θεατρικής και μουσικής αγωγής και η διαθεματική εφαρμογή της στην πρωτοβάθμια εκπαίδευση σύμφωνα με τις απόψεις του V.E. Meyerhold
Authors: Σωτήρχου Φωτεινή
Published: August 2021

[…] Η παρούσα μελέτη επιχειρεί τη διερεύνηση καταρχήν και στη συνέχεια την κατάθεση μιας πρότασης διδασκαλίας σύζευξης θεατρικής και μουσικής αγωγής, καθώς και τη διαθεματική τους προσέγγιση με άλλα γνωστικά αντικείμενα. Κύρια πηγή έμπνευσης της έρευνάς μας αποτελούν οι απόψεις του ρώσου σκηνοθέτη θεάτρου V.E. Meyerhold που θεωρείται διεθνώς ως ένας από τους θεμελιωτές του σύγχρονου θεάτρου. Οι απόψεις αυτές αποκτούν ένα ειδικό βάρος, αν συνδυαστούν με τις παιδαγωγικές θεωρίας του Lev Vygotsky κατά κύριο λόγο, καθώς και πολλών άλλων ερευνητών της εξελικτικής ψυχολογίας. Κύρια επιδίωξη αυτής της μελέτης είναι να αποδείξει ότι οι απόψεις του Meyerhold μπορούν να εφαρμοστούν με θετικά αποτελέσματα για τη σύζευξη θεατρικής και μουσικής αγωγής της Πρωτοβάθμιας Εκπαίδευσης μέσα από μια παιδαγωγική επεξεργασία τους. Βασική προϋπόθεση της έρευνάς μας είναι ότι η αυτόνομη διδασκαλία τόσο της θεατρικής όσο και της μουσικής αγωγής θα συνεχιστεί και θα εξελιχθεί. Γι’ αυτό και δεν στοχεύει στην ανάπτυξη ενός αυτόνομου θεατρικού ή μουσικού συστήματος πέρα από τα υπάρχοντα. Αυτό που προτείνουμε είναι τη δημιουργία ενός πεδίου, όπου οι δύο τέχνες θα συναντώνται στα πλαίσια του αναλυτικού προγράμματος της Πρωτοβάθμιας Εκπαίδευσης και θα συνομιλούν διαλεκτικά. Στο μοντέλο διδασκαλίας της παρούσας μελέτης, θεμελιώδεις μουσικοί στόχοι (όπως η καλλιέργεια του τονικού ύψους, οι ρυθμικές ικανότητες, η εξοικείωση με τη δυναμική και ηχοχρωματική διάσταση των ήχων, κλπ.), πραγματοποιούνται μέσα από τη χρήση θεατρικών μεθόδων. Αντίστοιχα, θεατρικοί παιδαγωγικοί στόχοι (σωματικότητα, έκφραση, δραματοποίηση, αυτοσχεδιασμός, σκηνική δράση, κλπ.), πραγματοποιούνται μέσα από τη χρήση μουσικών μεθόδων. Παράλληλα υποστηρίζουμε την αναγκαιότητα δημιουργίας αυθύπαρκτων διδακτικών μοντέλων για κάθε ηλικιακή βαθμίδα των μαθητών της πρωτοβάθμιας εκπαίδευσης, στα οποία μουσική και δραματική τέχνη θα αποτελούν μια αδιάσπαστη ενότητα. […]
Μαθηματική μοντελοποίηση των εκπαιδευτικών προτιμήσεων των αποφοίτων δευτεροβάθμιας εκπαίδευσης και η χρήση της ως βάση για τη λήψη αποφάσεων εκπαιδευτικής πολιτικής
Authors: Μονιούκας Φώτιος
Published: August 2021

Η επιλογή σπουδών είναι μία από τις σημαντικότερες αποφάσεις τωναποφοίτων της δευτεροβάθμιας εκπαίδευσης και η διερεύνησή της αποτελεί τοαντικείμενο μελέτης της παρούσας διατριβής.Οι επιλογές των υποψηφίων διαμορφώνονται, σε μεγάλο βαθμό, απόχωροταξικά δεδομένα και το κοινωνικό περιβάλλον. Με τη δημιουργίαμαθηματικών μοντέλων σχηματίζονται, για καθένα από τα τμήματα τηςτριτοβάθμιας εκπαίδευσης, κατάλληλοι συντελεστές που αποτιμούν την επίδρασηκρίσιμων παραγόντων για την επιλογή τους από τους υποψηφίους. Οι παράγοντεςαυτοί είναι η σχετική θέση της περιοχής λειτουργίας του τμήματος εισαγωγής ωςπρος την περιοχή μόνιμης κατοικίας του υποψηφίου, το φύλο, τα επαγγέλματα καιτο μορφωτικό επίπεδο των γονέων, καθώς και το ποσοστό των νεοεισερχόμενωνφοιτητών ως προς το συνολικό πληθυσμό της περιοχής λειτουργίας του τμήματος.Οι προτιμήσεις των υποψηφίων αποτιμώνται μέσω της σειράς επιλογής τωντμημάτων εισαγωγής στο μηχανογραφικό δελτίο και μέσω των βαθμολογικώνβάσεων εισαγωγής.Σύμφωνα με τα αποτελέσματα της έρευνας, ο κρισιμότερος παράγονταςείναι το μορφωτικό επίπεδο των γονέων τόσο για την επιλογή του τμήματοςεισαγωγής όσο και για την επίτευξη του βαθμολογικού στόχου. Αντίθετα, οιεπαγγελματικές προοπτικές και διέξοδοι που δυνητικά υπάρχουν μετά τηναποφοίτηση από κάποιο συγκεκριμένο τμήμα δεν αποτελούν κρίσιμους παράγοντεςγια την επιλογή του. Επιπλέον, τα αποτελέσματα δείχνουν ότι δημιουργούνταιστρεβλώσεις στο σύστημα πρόσβασης. Κατά συνέπεια, επιβάλλεται ναανασχεδιαστεί ριζικά, μέσω της λήψης αποφάσεων εκπαιδευτικής πολιτικής, τόσοσε επίπεδο κεντρικής εξουσίας όσο και σε επίπεδο εκπαιδευτικών ιδρυμάτων, σταπλαίσια μίας συνολικής αναμόρφωσης του εκπαιδευτικού συστήματος.
Η διαποίκιλση στην ελληνική παραδοσιακή βιολιστική τέχνη
Authors: Ζαρίας Ιωάννης
Published: August 2021

Στην παρούσα εργασία επιδιώκεται να οριοθετηθεί ένα σύστημα κατηγοριοποίησης της ιδιωματικής πρακτικής της διαποίκιλσης, και ειδικότερα του τρόπου ερμηνείας της στο πεδίο του ελληνικού παραδοσιακού βιολιού, δίνοντας μεγαλύτερη έμφαση στις εκτελεστικές τεχνικές του αριστερού χεριού. Για την επίτευξη του έργου αυτού γίνεται συγκέντρωση και διερεύνηση ενός μεγάλου όγκου σχετικού οπτικοακουστικού υλικού, διαφόρων τεχνοτροπιών του ελλαδικού χώρου, στο οποίο ανιχνεύεται ένα αντιπροσωπευτικό πλήθος στοιχείων της εν λόγω πρακτικής. Τα στοιχεία αυτά καταγράφονται και μελετώνται υπό το πρίσμα μιας δομικής ανάλυσης, ανεξάρτητα της τοπικής τους προέλευσης. Απομονώνονται δηλαδή από το πρωτογενές υλικό και ταξινομούνται με κριτήρια τα οποία καθορίζονται κυρίως από τη μορφολογία της μουσικής τους δομής και τις απαιτούμενες τεχνικές ερμηνείας τους στο μουσικό όργανο. Η ανάλυση της μορφής των στοιχείων διαποίκιλσης λαμβάνει χώρα προκειμένου να προσδιοριστούν τα σταθερά συστατικά που σηματοδοτούν τη δομή αυτών και, συνακόλουθα, να τεκμηριωθεί η ειδολογική τους ιδιαιτερότητα. Με τον τρόπο αυτόν καθίσταται δυνατόν να διερευνηθούν και να αναδειχθούν η ομοιογένεια και οι κοινοί μουσικοί κώδικες των στοιχείων αυτών μεταξύ τους, και στη συνέχεια τούτα να ταξινομηθούν ανά οικογένειες / ειδολογικές κατηγορίες.Μέσω της αναφερόμενης εξέτασης της πολυπλοκότητας και της δυναμικής αντίληψης της μορφής των διαφόρων στοιχείων διαποίκιλσης, επιδιώκεται, αφενός η απομυθοποίηση του «χαώδους» της περιπτωσιολογίας των τελευταίων, αφετέρου η οριοθέτηση ενός «εγγραματοποιημένου» συστήματος ερμηνείας της ελληνικής παραδοσιακής βιολιστικής τεχνοτροπίας, η οποία μέχρι σήμερα διαδίδεται σχεδόν αποκλειστικά μέσω της προφορικής παράδοσης. Απώτερος στόχος του εν λόγω συστήματος, άλλωστε, είναι να συνεισφέρει στην σύσταση ενός κανόνα, όσον αφορά στην ερμηνεία της διερευνώμενης πρακτικής, βάση του οποίου ο εκάστοτε ερμηνευτής του οργάνου θα έχει τη δυνατότητα να αποκτήσει συνείδηση των μορφολογικών χαρακτηριστικών των τεχνικών που επιλέγει και ενσωματώνει στο παίξιμό του.
Βέλτιστος σχεδιασμός δικτύων μεταφορών
Authors: Μητσάκης Ευάγγελος
Published: August 2021

Ένα από τα σημαντικότερα ερωτήματα που τίθενται στον σχεδιασμό δικτύων μεταφορών σχετίζεται με την εξεύρεση λύσεων και μέτρων που βελτιώνουν την απόδοση και την λειτουργία των δικτύων μεταφορών. Οι λύσεις και τα μέτρα που εξετάζονται προκύπτουν συνήθως από μια αξιολόγηση, καταλήγοντας σε λύσεις, υπό την μορφή σεναρίων, οι οποίες συγκρίνονται με την υφιστάμενη κατάσταση. Η λύση που επιλέγεται είναι αυτή που επιτυγχάνει καλύτερα τους στόχους που τέθηκαν αρχικά. Η τελική λύση, αν και μπορεί να βελτιώνει τα εκάστοτε εξεταζόμενα χαρακτηριστικά ενός δικτύου ή ενός συστήματος μεταφορών, δεν είναι γνωστό αν είναι η καθολικά βέλτιστη ή κατά πόσο απέχει από αυτήν. Τα κυκλοφοριακά μοντέλα χρησιμοποιούνται στην περίπτωση για να δώσουν απαντήσεις σε ερωτήματα της μορφής «τι θα συμβεί αν…».Στην παρούσα διατριβή παρουσιάζεται ένα νέο μεθοδολογικό και υπολογιστικό πλαίσιο, το οποίο είναι σε θέση να παρέχει τους γενικούς κανόνες για την εξεύρεση μιας βέλτιστης λύσης στα προβλήματα σχεδιασμού δικτύων, εξειδικεύοντας στην περίπτωση του ελέγχου της φωτεινής σηματοδότησης. Το πλαίσιο αυτό στηρίζεται στην διατύπωση του προβλήματος σχεδιασμού δικτύων ως ένα ιεραρχικό πρόβλημα βελτιστοποίησης διεπίπεδου προγραμματισμού με ιδιότητες ενός στρατηγικού παιγνίου τύπου Stackelberg. Χρησιμοποιώντας μεθόδους διεπίπεδου μαθηματικού προγραμματισμού με περιορισμούς ισορροπίας, στο ανώτερο επίπεδο βελτιστοποιείται μια συνάρτηση που σχετίζεται με το εκάστοτε πρόβλημα σχεδιασμού που εξετάζεται βάσει των περιορισμών ισορροπίας που τίθενται στο κατώτερο επίπεδο.Στο ανώτερο επίπεδο μπορούν να εξετάζονται τα προβλήματα αύξησης της χωρητικότητας, ελέγχου της κυκλοφορίας, τιμολόγησης, εκτίμησης των μητρώων προέλευσης-προορισμού και βαθμονόμησης παραμέτρων ενός κυκλοφοριακού μοντέλου. Ως εκ τούτου, τα κυκλοφοριακά μοντέλα που χρησιμοποιούνται ενσωματωμένα εντός της προτεινόμενης μεθόδου μπορούν να δώσουν απαντήσεις σε ερωτήματα της μορφής «τι πρέπει να γίνει ώστε…». Ως εφαρμογή της προτεινόμενης μεθόδου εξετάζεται το πρόβλημα του ελέγχου της κυκλοφορίας μέσω του ελέγχου της φωτεινής σηματοδότησης. Εξετάζονται διάφορες στρατηγικές ελέγχου της κυκλοφορίας σε δίκτυα από την διεθνή βιβλιογραφία, ενώ στην μελέτη ενός πραγματικού δικτύου πολύ μεγάλου μεγέθους για την πόλη της Θεσσαλονίκης εξετάζεται η στρατηγική ελέγχου P0 του Smith χρησιμοποιώντας ένα μοντέλο δυναμικού καταμερισμού της κυκλοφορίας, το οποίο παρακάμπτει τις αδυναμίες των αντίστοιχων στατικών μοντέλων.
Ανάπτυξη και μελέτη λεπτών υμενίων οργανικών ημιαγωγών και υβριδικών υλικών για εφαρμογή σε οργανικές ηλεκτρονικές διατάξεις
Authors: Γεωργίου Δέσποινα
Published: August 2021

Στην παρούσα διατριβή αναπτύχθηκαν και μελετήθηκαν οι ιδιότητες λεπτών υμενίων ανόργανων και υβριδικών υλικών φραγμού, δοτών και δεκτών ηλεκτρόνιων και μιγμάτων αυτών. Οι οπτικές τους ιδιότητες, ο μηχανισμός ανάπτυξης τους, και η νανομορφολογία των μιγμάτων δότη:δεκτη μελετήθηκαν με την τεχνική της Φασματοσκοπικής Ελλειψομετρίας. Η μελέτη των επιφανειακών χαρακτηριστικών πραγματοποιήθηκε με τις τεχνικές της μικροσκοπίας ατομικών δυνάμεων και της μέτρησης της γωνίας επαφής και της ελεύθερης επιφανειακής ενέργειας, ενώ οι μετρήσεις της διαπερατότητας του νερού πραγματοποιήθηκαν με το τεστ ασβεστίου και οι μετρήσεις διαπερατότητας του οξυγόνου πραγματοποιήθηκαν με τη συσκευή MOCON. Ο σκοπός της παρούσας διατριβής περιλαμβάνει την ανάπτυξη ανόργανων υμενίων φραγμού και η ανάπτυξη μεθοδολογίας για την in-situ και real-time παρακολούθηση του πάχους τους και του μηχανισμού ανάπτυξης τους σε διαφορετικά εύκαμπτα υποστρώματα. Επίσης μελετήθηκαν οι ιδιότητες φραγμού (μετρούμενες και θεωρητικά υπολογιζόμενες) και ο προσδιορισμός των παραμέτρων που επιδρούν σε αυτές. Τελικός στόχος είναι η ανεύρεση των βέλτιστων υλικών για να χρησιμοποιηθούν ως ανόργανα υμένια φραγμού. Στη συνέχεια αναπτύχθηκαν υμένια υβριδικών υλικών φραγμού και μελετήθηκαν οι οπτικές ιδιότητες και οι ιδιότητες φραγμού τους. Στόχος ήταν η ανεύρεση των βέλτιστων υλικών για να χρησιμοποιηθούν ως υβριδικά υμένια φραγμού σε συνδυασμό με ανόργανα υμένια φραγμού. Επίσης αναπτύχθηκαν λεπτά υμένια οργανικών ημιαγωγών που χρησιμοποιούνται ως δότες και δέκτες ηλεκτρονίων. Σκοπός ήταν η αποτίμηση των ιδιοτήτων τους και ο συσχετισμός τους προκειμένου να επιλεγούν τα βέλτιστα υλικά για τη χρήση τους σε οργανικά φωτοβολταϊκά. Στο τελευταίο κομμάτι της διατριβής, μελετήθηκαν και προσδιορίστηκαν οι παράγοντες που επιδρούν στην οπτική απόκριση και στη νανομορφολογία μιγμάτων δότη:δέκτη ηλεκτρονίων. Προκειμένου να επιτευχθεί αυτή η μελέτη αναπτύχθηκε το κατάλληλο ελειψομετρικό μοντέλο για τη μελέτη των οπτικών ιδιοτήτων και της μορφολογίας και πιο συγκεκριμένα για τον προσδιορισμό της κατανομής του δότη και του δέκτη στην κάθετη διεύθυνση του φωτοενεργού μίγματος. Σκοπός ήταν ο προσδιορισμός των παραμέτρων που επιδρούν στην οπτική απόκριση και στη μορφολογία του μίγματος και η επιλογή των κατάλληλων μιγμάτων και συνθηκών για την ανάπτυξη οργανικών φωτοβολταϊκών με υψηλή απόδοση.
Η χρήση των στατικών παραστατικών πηγών στο μαθήμα της ιστορίας στη δευτεροβάθμια εκπαίδευση
Authors: Παπαδάκη Αντωνία
Published: August 2021

Η διδακτορική διατριβή αποσκοπεί στη διερεύνηση της λειτουργίας των φωτογραφιών και των γελοιογραφιών ως ιστορικών πηγών στο μάθημα της Ιστορίας στη δευτεροβάθμια εκπαίδευση. Στην παρούσα εργασία οι φωτογραφίες και οι γελοιογραφίες μελετώνται στο πλαίσιο της πολιτισμικής θεωρίας ως πολιτισμικά προϊόντα και εργαλεία προσέγγισης του παρελθόντος, ενώ θεωρούνται πολυτροπικά κείμενα και κοινωνικές πρακτικές με επικοινωνιακό χαρακτήρα, η γλώσσα των οποίων στηρίζεται σε συμβάσεις της εποχής, στην οποία δημιουργήθηκαν. Αυτά τα χαρακτηριστικά τις καθιστούν πηγές της Ιστορίας. Στο πλαίσιο της εργασίας πραγματοποιήθηκε μια έρευνα πεδίου, προκειμένου να διερευνηθούν οι γνώσεις, οι γνώμες και οι διαθέσεις των εκπαιδευτικών και των μαθητών απέναντι στην αξιοποίηση των φωτογραφιών και των γελοιογραφιών ως ιστορικών πηγών, καθώς και οι αναγνωστικές δεξιότητες των μαθητών ως προς τα συγκεκριμένα είδη πηγών. Πρόκειται για μια επιτόπια έρευνα, περιγραφική/διαγνωστική, κατά την οποία εκπαιδευτικοί και μαθητές των σχολείων του Ν. Πέλλας συμπλήρωσαν από ένα ερωτηματολόγιο, ενώ οι μαθητές συμπλήρωσαν και ένα φύλλο εργασίας, προκειμένου να διαγνωσθούν οι αναγνωστικές δεξιότητές τους. Από τη συσχέτιση του θεωρητικού πλαισίου και των δεδομένων της έρευνας καθώς και από τη συσχέτιση των ανεξάρτητων και εξαρτημένων μεταβλητών, διαπιστώθηκε ότι εκπαιδευτικοί και μαθητές εκδηλώνουν μια θετική στάση απέναντι στις φωτογραφίες και τις γελοιογραφίες ως ιστορικές πηγές, ωστόσο, οι εκπαιδευτικοί εξακολουθούν να εφαρμόζουν μια παραδοσιακή διδασκαλία, η οποία εμμένει στη σχολική αφήγηση του διδακτικού εγχειριδίου και την τεκμηριωτική χρήση των στατικών παραστατικών πηγών, σε σχέση πάντα με την αφήγηση, χωρίς να δίνονται οι ευκαιρίες για την πολυπρισματική προσέγγιση των ιστορικών γεγονότων και την ανάπτυξη της ενσυναισθητικής κρίσης των μαθητών, η οποία θα τους επέτρεπε να οδηγηθούν στην ιστορική κατανόηση και την ανάπτυξη της κριτικής ιστορικής σκέψης.
Η μελέτη της εξέλιξης των χειρουργικών επεμβάσεων και εργαλείων της πλαστικής χειρουργικής κατά την ελληνική αρχαιότητα και το Βυζάντιο
Authors: Παπαδάκης Μάριος
Published: August 2021

Ο όρος «πλαστική» χειρουργική (που προέρχεται από την ελληνική λέξη πλάθω) πρωτοχρησιμοποιήθηκε από τον Edward Zeis το 1838. Στην Ελλάδα, η ειδικότητα της πλαστικής χειρουργικής καθιερώθηκε επίσημα το 1954. Παρόλ’ αυτά, η πλαστική χειρουργική φαίνεται ότι ήταν αρκετά προχωρημένη και ανεπτυγμένη κατά την Αρχαία Ελληνική και Βυζαντινή περίοδο και δεν προέκυψε από παρθενογένεση στα μέσα του 19ου αιώνα, αφού πολλές επεμβάσεις πλαστικής χειρουργικής, επανορθωτικές και αισθητικές, έχουν τη ρίζα τους στις περιόδους αυτές.Οι επεμβάσεις αυτές αφορούν την κεφαλή, τα άκρα, τον κορμό καθώς και γενικά επεμβάσεις εκτομής δερματικών βλαβών και αποκατάστασης δερματικών ελλειμμάτων.Οι αρχές του Αντύλλου για την αποκατάσταση των δερματικών ελλειμμάτων με δημιουργία αμφοτερόπλευρου προωθητικού κρημνού σχήματος Η, θεωρούνται «εκ των ων ουκ άνευ» και για τη σύγχρονη εγχειρητική.Οι αρχαίες επεμβάσεις πλαστικής χειρουργικής στην κεφαλή αφορούν τα ώτα (ελλείμματα πτερυγίων, ατρησία έξω ακουστικού πόρου), τη μύτη (ρινικά κατάγματα, επανορθωτική ρινοπλαστική), τα βλέφαρα (εκτρόπιο, λαγώφθαλμος, βλεφαρικές συμφύσεις, εντρόπιο, κυστικοί βλεφαρικοί όγκοι), τα χείλη και τη στοματική κοιλότητα (αγκυλογλωσσία- βραχύς χαλινός, κατάγματα-εξαρθρήματα γνάθου).Εκτός από την αισθητική επέμβαση σε περιπτώσεις γυναικομαστίας, αναλύονται επίσης η αφαίρεση όγκων του μαστού καθώς και οι λεμφαδενικοί καθαρισμοί. Στα άκρα οι επεμβάσεις συνίστανται σε αποκαταστάσεις πολυδακτυλίας, συνδακτυλίας, επεμβάσεις στα νύχια καθώς και ακρωτηριασμούς άκρων. Η αρχαία ελληνική γραμματεία περιέχει επίσης αρκετές αναφορές σε επεμβάσεις στο περίνεο για διάφορες παθολογικές καταστάσεις, όπως ο υποσπαδίας, η φίμωση, η παραφίμωση, οι βαλανοποσθικές συμφύσεις, η ακροβυστία, η χαλάρωση του οσχέου, οι καλοήθεις και κακοήθεις όγκοι του πέους, η ατρησία του κόλπου και ο ερμαφροδιτισμός.Στην αρχαία Γραμματεία περιγράφονται επίσης τα εγκαύματα, οι εξελκώσεις, οι ρικνωτικές ουλές και η εκτομή συμπαγών και κυστικών δερματικών μορφωμάτων.Από το πλήθος των επεμβάσεων πλαστικής χειρουργικής που ανευρέθησαν και την υψηλού επιπέδου χειρουργική τεχνική που απαιτείτο για την πραγματοποίησή τους, μπορεί κάποιος να συμπεράνει ότι τα χρησιμοποιούμενα χειρουργικά εργαλεία ήταν εξαιρετικής λεπτότητας και ακρίβειας. Αρκετά από τα εργαλεία αυτά έχουν καθιερωθεί πλέον με τα σύγχρονα ονόματα αυτών που τα εφηύραν (19ος-20ος αιώνας).
Μελέτη του ρόλου του CYLD στο ήπαρ
Authors: Νικολάου Κωνσταντίνος
Published: August 2021

Τα τελευταία χρόνια πολλές έρευνες παρουσιάζουν το CYLD ως αρνητικό ρυθμιστή σηματοδοτικών μονοπατιών, όπως του NF-kB, JNK , Wnt/β-catenin, TLR και TGF-β. Μέσω αυτών των μονοπατιών το CYLD ρυθμίζει πολλές σημαντικές βιολογικές λειτουργίες όπως φλεγμονή, ανάπτυξη, σπερματογένεση, κυτταρικός κύκλος, οστεοκλαστογένεση και αγγειογένεση. Αρχικά τo CYLD ταυτοποιήθηκε ως ένα ογκοκατασταλτικό γονίδιο, μιας και μεταλλαγές αυτού οδήγησαν σε οικογενή κυλινδρωμάτωση. Επιπρόσθετα νέες έρευνες δείχνουν πως το CYLD εμπλέκεται και σε άλλους τύπους καρκίνου, όπως ηπατοκαρκίνωμα, καρκίνος παχέως εντέρου και μυελώματα. Ο ρόλος του CYLD και της Κ63-ουβικιτίνωσης στο ήπαρ δεν είναι γνωστός γεγονός που αποτέλεσε τον στόχο της εργασίας αυτής. Για να επιτευχθεί αυτό κατασκευάσαμε ποντικούς που έφεραν ηπατοειδική εξάλειψη μέρους της καταλυτικής περιοχής της CYLD, η οποία μιμείται όλους του γνωστούς καρκίνους του ανθρώπου που οφείλονται σε αυτήν. Η εξάλειψη αυτή φάνηκε να διεγείρει τον αυθόρμητο κυτταρικό θάνατο στην περιοχή της πυλαίας τριάδας του ήπατος. Η TAK1 υπερενεργοποίηση και η ROS συσσώρευση φάνηκαν να είναι οι αιτίες της χρόνιας JNK ενεργοποίησης, την οποία ακολουθεί ενεργοποίηση των αστρικών κυττάρων και μακροφάγων του ήπατος οδηγώντας σε ηπατική ίνωση και φλεγμονή. Η αυξημένη παραγωγή TNF, διαμέσω TNFR1 σηματοδότησης φάνηκε να είναι η αιτία της επέκτασης του κυτταρικού θανάτου έως τις κεντρικές φλέβες. Η επέκταση αυτή αυξάνει την ηπατική ίνωση και την φλεγμονή, μετατρέποντας σταδιακά το ινωτικό ήπαρ σε κιρρωτικό και σε μετέπειτα στάδια δημιουργείται καρκίνος του ήπατος. Από τα αποτελέσματα που προέκυψαν, μπορούμε να υποθέσουμε πως η αιτία πρόκλησης του καρκίνου είναι η αυξημένη ηπατοκυτταρική αναγέννηση οφειλόμενη στην αυξημένη ROS συσσώρευση και την ενεργοποίηση του ογκογόνου STAT3 μεταγραφικού παράγοντα. Τα αποτελέσματα της μελέτης αυτής, υποδεικνύουν το CYLD ως κύριο ρυθμιστή της ηπατοκυτταρικής ομοιόστασης, προστατεύοντας τα κύτταρα από αυθόρμητη ενεργοποίηση της JNK. 1
Σύνθεση θειοσακχάρων και θειονουκλεοζιτών
Authors: Κωτούλας Στέφανος
Published: August 2021

Η παρούσα διδακτορική διατριβή αφορά στην ανάπτυξη μιας συνθετικής μεθοδολογίας των απιοθειονουκλεοζιτών της θυμίνης, της ουρακίλης και της κυτοσίνης, καθώς και των 3’C-δεοξυπαραγώγων τους. Στη σύνθεση χρησιμοποιείται ως πρώτη ύλη η αραβινόζη και με χρήση στερεοειδικών αντιδράσεων μετασχηματίζεται σε ένα κατάλληλα υποκατεστημένο σουλφοξείδιο, το οποίο με εφαρμογή συνθηκών αντίδρασης Pummerer οδηγεί στο σχηματισμό του επιθυμητού απιοθειονουκλεοζίτη. Έτσι, χρησιμοποιώντας την L- αραβινόζη προκύπτει ο αντίστοιχος D-απιοθειονουκλεοζίτης και ανάλογα από τη D-αραβινόζη το L-παράγωγο.Μελετήθηκε η στερεοεκλεκτικότητα της αντίδρασης Pummerer, είτε στην κλασσική εκδοχή της με τον οξικό ανυδρίτη είτε με τις πυριμιδίνες και προσπάθεια ελέγχου της αναλογίας των προκυπτόντων προϊόντων, ανάλογα με την ομάδα προστασίας που φέρει το υδροξύλιο της πλευρικής αλυσίδας (είδος και όγκος ομάδας). Για την πληρέστερη κατανόηση του τρόπου δράσης των χρησιμοποιούμενων σουλφοξειδίων, έγινε προσπάθεια πλήρους χαρακτηρισμού της δομής τους.Οι δεοξυ-απιοθειονουκλεοζίτες μελετήθηκαν ως προς την αντικαρκινική τους δράση σε πέντε σειρές καρκινικών κυττάρων και σε ορισμένες περιπτώσεις βρέθηκαν ενεργοί με τιμές IC50 < 10μM.
Η αναγνωστική διαδικασία υπό το πρίσμα της θεωρίας της αισθητικής ανταπόκρισης στο σύγχρονο ελληνικό εξελικτικό μυθιστόρημα (Bildungsroman) της λογοτεχνίας για παιδιά και νέους
Authors: Τσιαμπάση Φανή
Published: August 2021

Στην παρούσα εργασία αρχικά επιχειρείται η θεωρητική διερεύνηση των μυθιστορηματικών ειδών Bildungsroman και εξελικτικού μυθιστορήματος, μέσω μιας ιστορικής αναδρομής της εννοιολόγησης των όρων αυτών από την εμφάνισή τους στη Γερμανία του 18ου αι. ως τη σύγχρονη εποχή. Συγκροτείται ένα πλαίσιο κριτηρίων, που διασφαλίζουν την ειδολογική ταξινόμηση ενός μυθιστορήματος στην κατηγορία του εξελικτικού μυθιστορήματος, καθώς μόνο αυτό το μυθιστορηματικό είδος –εκ των δύο παραπάνω– εντοπίζεται στη σύγχρονη ελληνική λογοτεχνική παραγωγή για Παιδιά και Νέους. Με βάση τα προσδιοριστικά στοιχεία του εξελικτικού μυθιστορήματος προσεγγίζονται τέσσερα εφηβικά μυθιστορήματα, όπου και επιβεβαιώνονται ως ασφαλή τα συγκεκριμένα κριτήρια. Στη συνέχεια, μελετάται η αναγνωστική διαδικασία, δηλαδή η επικοινωνιακή σχέση του αναγνώστη με τα παραπάνω λογοτεχνικά κείμενα, με γνώμονα βασικές αρχές της θεωρίας της «Αισθητικής Ανταπόκρισης», του W. Iser. Εντοπίζονται, λοιπόν, οι συγκεκριμένες κειμενικές δομές που είναι υπεύθυνες για την εμπλοκή του αναγνώστη στην πράξη της ανάγνωσης, περιγράφονται οι επιμέρους ανταποκρίσεις του στο κείμενο, ενώ σκιαγραφούνται οι νοητικές του ενέργειες που στοχεύουν στη νοηματοδότηση του κειμένου. Καταληκτικά συνάγεται πως, καθώς το εξελικτικό μυθιστόρημα είναι εξ’ ορισμού ‘‘δυναμικό’’, αφού παρουσιάζει τη διαδικασία ωρίμασης του ατόμου, προσεγγίζεται αρτιότερα με ένα δυναμικό μοντέλο θεωρητικής εξέτασης, το οποίο επικεντρώνεται στην αναγνωστική διαδικασία, στη διάδραση λογοτεχνικού κειμένου-αναγνώστη, όπως αυτό που προτείνει ο Iser.